PAGE  





Sülysáp Város Önkormányzata
Polgármesterétől
2241. Sülysáp, Szent István tér 1.
Telefon, fax: (06-29) 435-001, (06-29) 435-003

NYILVÁNOS

Szám: 9016-16/2013
Előterjesztést készítette: Tóth Krisztina jegyző
Előterjesztés elkészítésének időpontja: 2013. november 14.
Előterjesztést véleményezi: PTÜB 
Döntés módja: nyílt szavazás, egyszerű szótöbbség

Mellékletek: -
E L Ő T E R J E S Z T É S

Sülysáp Nagyközség Önkormányzata Képviselő-testületének

2013. november 21-én tartandó munkaterv szerinti ülésére

13. napirendhez

Tárgy: Pest Megyei Kormányhivatal törvényességi felhívása hulladékszállítási közszolgáltatás ügyében
Tisztelt Képviselő-testület!

A Pest Megyei Kormányhivatal törvényességi felhívással élt a Képviselő-testület felé a hulladékgazdálkodási közszolgáltatás 2014. január 1-jétől történő biztosításához szükséges intézkedések hiánya miatt. 

A felhívásban foglaltak szerint a hulladékról szóló 2012. évi CLXXXV. törvény (a továbbiakban: Htv.) rendelkezései értelmében a hulladékgazdálkodási közszolgáltatás ellátásáról a települési önkormányzatoknak kell gondoskodniuk a közszolgáltatóval kötött írásbeli szerződést útján. 
A Htv. 90. § (8) bekezdése alapján a települési önkormányzatnak legkésőbb 2013. december 31-ig a Htv. szerinti hulladékgazdálkodási közszolgáltatási szerződést meg kell kötnie, éspedig olyan gazdálkodó szervezettel, amely hulladékgazdálkodási közszolgáltatási engedéllyel és az OHÜ által kiállított minősítő okirattal rendelkezik. 
A Htv. 33. § (2) bekezdés szerint a települési önkormányzat a hulladékgazdálkodási közszolgáltatás ellátására közbeszerzési eljárást folytat le, kivéve, ha a közbeszerzésekről szóló törvény (a továbbiakban: Kbt.) szerint nem kell közbeszerzési eljárást lefolytatni.
Mivel a települési önkormányzat és a közszolgáltató között megkötött hulladékgazdálkodási közszolgáltatási szerződés 2013. december 31-ével lejár, a Htv. rendelkezéseinek megfelelő közszolgáltatóval új közszolgáltatási szerződést kell kötni, melynek során különös figyelemmel és gondossággal kell eljárni tekintettel a szerződés megkötéséhez szükséges döntések, előkészületek, intézkedések, egyéb eljárások időigényességére.

Mindezek, valamint az Mötv. 134. § (1) bekezdése első mondatában foglaltak alapján a Kormányhivatal felhívta a Képviselő-testületet, hogy a felhívást – annak kézhezvételét követő 30 napon belül, azaz 2013. december 12-ig – tűzze napirendjére, és tegye meg a feladat-ellátási kötelezettségének eredményes teljesítéséhez szükséges intézkedéseket annak érdekében, hogy a hulladékgazdálkodási közszolgáltatás a még hatályos közszolgáltatási szerződés megszűnését (lejártát) követően is zavartalan és folyamatos legyen.

Egyúttal kérte írásbeli tájékoztatás nyújtását a felhívásban foglaltakkal kapcsolatos intézkedésekről.
Az üggyel kapcsolatosan az alábbiakról tájékoztatom a tisztelt Képviselő-testületet:

Önkormányzatunk jelenleg az ÖKOVÍZ Kft.-vel áll szerződésben a hulladékszállítási közszolgáltatást illetően. E szerződés 2013. december 31-ig hatályos.

Az elmúlt időszakban minden közszolgáltatónak lépéseket kellett tennie aziránt, hogy megfeleljen az új szabályozásnak. Ezek közül a legfontosabb, hogy a Htv. 90. § (8) bekezdésének második fordulata szerint hulladékgazdálkodási közszolgáltatást 2014. január 1-jétől csak az a nonprofit gazdasági társaság végezhet, amely hulladékgazdálkodási közszolgáltatási engedéllyel és az OHÜ által kiállított minősítő okirattal rendelkezik, valamint a települési önkormányzattal – az e törvény hatálybalépését követően és az OHÜ által kiállított minősítő okirat birtokában – hulladékgazdálkodási közszolgáltatási szerződést kötött.

Az ÖKOVÍZ Kft. 2013. október 7-e óta rendelkezik közszolgáltatási engedéllyel, 2013. november 6-a óta pedig az OHÜ által kiállított minősítő okirattal is. Nonprofit gazdasági társasággá való alakítása folyamatban van, így december folyamán várhatóan teljeskörűen alkalmassá válik a szerződéskötésre.
A Kormányhivatal másik felvetése a közszolgáltató kiválasztásának kérdése volt, ugyanis alapesetben azt közbeszerzés útján kell megtenni. Ugyanakkor a közbeszerzésekről szóló 2011. évi CVIII. törvény 9. § (1) kb) pontja alapján a törvényt nem kell alkalmazni azokra a megállapodásokra, 
· amelyeket önkormányzat ajánlatkérő és olyan gazdálkodó szervezet köt egymással, amelynek részvényei vagy üzletrészei kizárólag ezen ajánlatkérő és más önkormányzatok, társulások stb. tulajdonában vannak, 
· amely felett az ajánlatkérők – tekintettel a közfeladat, illetve a közszolgáltatás ellátásával vagy ellátásának megszervezésével összefüggő feladatára – az ügyvezetési jellegű feladatok ellátását illetően teljes körű ellenőrzési jogokkal közösen rendelkeznek és képesek a gazdálkodó szervezet stratégiai céljainak és fontos döntéseinek alapvető befolyásolására, 
· feltéve, hogy a szerződéskötést követően a gazdálkodó szervezet adott üzleti évben elért nettó árbevételének legalább 80%-a a tag ajánlatkérőkkel kötendő szerződések teljesítéséből származik.
Az ÖKOVÍZ Kft. mindezen feltételeknek is megfelel, hiszen minősített többségre jogosító tulajdoni hányada Cegléd Város Önkormányzata tulajdonában van, és Önkormányzatunk is rendelkezik benne minimális tulajdonrésszel.

Ezek alapján az Önkormányzatunk és az ÖKOVÍZ Kft. (illetve jogutódja) között megkötendő közszolgáltatási szerződés nem tartozik a Kbt. hatálya alá.

Mindezek alapján kérem az előterjesztett határozati javaslat szíves elfogadását.
…/2013. (XI. 21.) ÖKT határozati javaslat

Sülysáp Város Önkormányzatának Képviselő-testülete 
1./ a Pest Megyei Kormányhivatal PEB/030/1733-1/2013. számú törvényességi felhívását megtárgyalta, 
2./ a felhívásban foglaltakkal egyetért, ugyanakkor önmagára nem tartja relevánsnak, miután a hulladékszállítási közszolgáltatás biztosítását 2014. január 1-jétől is az ÖKOVÍZ Kft.-vel kötött szerződés alapján kívánja  biztosítani. Az ÖKOVÍZ Kft. 2013. október 7-e óta rendelkezik közszolgáltatási engedéllyel, 2013. november 6-a óta pedig az OHÜ által kiállított minősítő okirattal is. A társaság nonprofit gazdasági társasággá való alakítása folyamatban van. Mindemellett az ÖKOVÍZ Kft.-vel kötendő szerződés a Kbt. 9. § (1) kb) pontja alapján nem tartozik a Kbt. hatálya alá, így nem lesz akadálya, hogy a szerződéskötés 2013. december 31-ig – a jogszabályokban foglaltak betartásával – megtörténjen.

3./ felkéri a polgármestert a Pest Megyei Kormányhivatal megfelelő tájékoztatására.
Határidő: 1-2./ azonnal; 3./ 2013. december 12.           
Felelős: polgármester
Sülysáp, 2013. november 14.

Horinka László s.k.


polgármester

